**Zmluva o dielo**

**č. 265/2021/ODDS**

(ďalej len„**zmluva**“)

uzatvorená v zmysle ustanovenia § 536 a nasl. zákona č. 513/1991 Zb. Obchodného zákonníka v znení neskorších predpisov (ďalej len „**Obchodný zákonník**”) a

podľa zákona č. 343/2015 Z. z. o verejnom obstarávaní a o zmene a doplnení niektorých zákonov

v znení neskorších predpisov (ďalej len „**zákon o verejnom obstarávaní**“)

medzi:

**Objednávateľ: Banskobystrický samosprávny kraj**

Sídlo: Námestie SNP 23, 974 01 Banská Bystrica

Štatutárny orgán: Ing. Ján Lunter, predseda Banskobystrického samosprávneho kraja

Právna forma: samostatný územný samosprávny a správny celok SR zriadený

zákonom NR SR č. 302/2001 Z. z. o samospráve vyšších územných celkov v znení neskorších predpisov

IČO : 37828100

DIČ: 2021627333

Bankové spojenie : Štátna pokladnica

Číslo účtu : SK29 8180 0000 0070 0063 1373

Osoba oprávnená jednať

v zmluvných veciach: PhDr. Pavel Červienka, odborný referent – koordinátor sociálnych projektov, Odbor sociálnych služieb a zdravotníctva, Úrad Banskobystrického samosprávneho kraja.

Telefón: 048/4325597

Email: pavel.cervienka@bbsk.sk

(ďalej len „**objednávateľ**“)

a

**Zhotoviteľ:**

Sídlo:

Štatutárny orgán:

Právna forma:

Zapísaný v:

IČO:

DIČ:

IČ DPH:

Bankové spojenie:

Číslo účtu:

Osoba oprávnená jednať

v zmluvných veciach:

Telefón:

Email:

(ďalej len „**zhotoviteľ**“ a spolu s objednávateľom ďalej len „**zmluvné strany**“ a jednotlivo len „**zmluvná strana**“)

**Článok 1**

**Úvodné ustanovenia**

1. Táto zmluva sa uzatvára ako výsledok verejného obstarávania realizovaného postupom zadávania zákazky s nízkou hodnotou podľa § 117 zákona o verejnom obstarávaní na predmet zákazky „Zber údajov a realizácia reprezentatívneho prieskumu medzi seniormi vo vybraných troch regiónoch v BBSK“ (ďalej iba „**verejné obstarávanie**“) v rámci implementácie projektu „Centrá sociálnych služieb ako nástroj viacúrovňového partnerstva pri poskytovaní dlhodobej starostlivosti na komunitnej úrovni na Slovensku“ s kódom VS-2020-0274 (ďalej len „**projekt**“).
2. Predmet zmluvy je financovaný z finančných prostriedkov Európskej komisie poskytnutých v rámci výzvy VP/2019/003 na predkladanie návrhov na sociálne inovácie a národné reformy v oblasti dlhodobej starostlivosti.
3. Objednávateľ na základe uplatnenia stanovených kritérií na vyhodnotenie ponúk, prijal zhotoviteľom predloženú ponuku (ďalej len „**ponuka**“) a vyhodnotil ju ako najvýhodnejšiu.
4. Zhotoviteľ vyhlasuje, že je podnikateľom alebo obchodnou spoločnosťou s právnou subjektivitou, ktorej predmetom podnikania je činnosť v rozsahu požadovanom v predmetnom verejnom obstarávaní, teda spĺňa podmienku odbornej spôsobilosti po materiálnej, technickej, technologickej i personálnej stránke, na poskytnutie služieb na predmet zmluvy sa vzťahujúcich platných všeobecne záväzných právnych predpisov a technických noriem Slovenskej republiky a Európskej únie, spĺňa podmienky zákona č. 315/2016 Z. z. o registri partnerov verejného sektora a o zmene a doplnení niektorých zákonov a je oprávnený túto zmluvu uzavrieť a naplniť účel zmluvy.
5. Zhotoviteľ je povinný pri plnení predmetu zmluvy dodržiavať všetky platné všeobecne záväzné právne predpisy, podzákonné predpisy a technické normy Slovenskej republiky a Európskej únie vzťahujúce sa na verejné obstarávanie a na poskytnutie služieb, a to najmä, nie však výlučne, predpisy a normy v platnom znení vymenované v zmluve.
6. Zhotoviteľ berie na vedomie, že pri vykonávaní diela podľa zmluvy prostredníctvom subdodávateľov (ďalej aj iba „**subdodávka**“) zodpovedá zhotoviteľ tak, ako keby predmetné dielo, resp. jeho časť realizoval sám. Zhotoviteľ je povinný oznámiť objednávateľovi akékoľvek zmeny týkajúce sa subdodávok. Zhotoviteľ predkladá v prílohe zmluvy zoznam všetkých svojich subdodávateľov s uvedením  jeho identifikačných údajov, predmetu subdodávky a údajov o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Zhotoviteľ ku každému subdodávateľovi zároveň predkladá dôkaz o oprávnení na príslušné plnenie predmetu zákazky podľa § 32 ods. 1 písm. e) zákona o verejnom obstarávaní a dôkaz o zápise do registra partnerov verejného sektora, ak zákon pre takéhoto subdodávateľa tento zápis vyžaduje. Až do splnenia všetkých záväzkov vyplývajúcich z tejto zmluvy je zhotoviteľ povinný oznámiť objednávateľovi akúkoľvek zmenu údajov o subdodávateľovi. Zhotoviteľ je oprávnený kedykoľvek počas trvania tejto zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie zmluvy podľa § 32 ods. 1 písm. e) zákona o verejnom obstarávaní, ako aj spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje. Najneskôr 7 dní pred prijatím subdodávky od nového subdodávateľa, alebo od uzavretia zmluvné vzťahu s novým subdodávateľom (podľa toho ktorá udalosť nastane skôr, je zhotoviteľ povinný oznámiť objednávateľovi (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť zhotoviteľovi doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) zákona o verejnom obstarávaní pre daný predmet subdodávky. Až do splnenia všetkých záväzkov vyplývajúcich z tejto zmluvy je zhotoviteľ povinný oznámiť objednávateľovi akúkoľvek zmenu údajov o novom subdodávateľovi. Povinnosti uvedené v tomto článku zmluvy nie je zhotoviteľ povinný plniť v prípade subdodávateľov, ktorí mu dodávajú tovary.
7. Zhotoviteľ vyhlasuje, že pred uzavretím zmluvy dostatočne zvážil a s vynaložením odbornej starostlivosti a všetkého úsilia posúdil do úvahy prichádzajúce riziká spojené so zhotovovaním predmetného diela, v ponuke vzal do úvahy komplexný rozsah materiálov, prác, služieb, správnych poplatkov, iných výdavkov potrebných na realizáciu predmetu zmluvy ako celku a všetkých do úvahy prichádzajúcich nákladov.

**Článok 2**

**Predmet zmluvy a špecifikácia diela**

1. Predmetom zmluvy je záväzok zhotoviteľa vykonať pre objednávateľa dielo špecifikované v tejto zmluve a záväzok objednávateľa zaplatiť zhotoviteľovi za riadne vykonané dielo dohodnutú cenu.
2. Na účely tejto zmluvy sa pod pojmom „**dielo**“ rozumie povinnosť zhotoviteľa:

* Zrealizovať pre objednávateľa zber dát a realizáciu reprezentatívneho prieskumu medzi seniormi (osoby vo veku od 60 rokov) v obciach v troch vybraných regiónoch BBSK. Regióny budú vybrané objednávateľom na základe vypracovaných kritérií výberu regiónov a budú zhotoviteľovi upresnené písomnou formou pred začatím realizácie zberu dát.
* Vykonať zber dát prostredníctvom štruktúrovaného dotazníka. V návrhu dotazníka je 17 otázok a 68 premenných. Návrh dotazníka je v prílohe tejto zmluvy.
* Vykonať zber metódou osobného dopytovania (formou face to face). V prípade nepriaznivej epidemiologickej situácie ohľadne ochorenia Covid-19 je možné zvoliť inú metódu zberu s prihliadnutím na cieľovú skupinu.
* Zabezpečiť reprezentatívnosť výberovej vzorky z hľadiska počtu obyvateľov vo veku 60+ v mikroregióne, počtu obyvateľov vo veku 60+ v obci, pohlavia respondenta a veku respondenta. Celková veľkosť vzorky je minimálne 600 respondentov, pri dodržaní zastúpenia všetkých obcí v regiónoch vo výbere.
* Odovzdať štruktúru základného súboru podľa všetkých požadovaných znakov pre reprezentatívnosť výberu.

1. Realizáciu prieskumného osobného dopytovania budú realizovať anketári patriaci do anketárskej siete zhotoviteľa alebo anketári vyškolení zhotoviteľom.
2. Výstupom vykonaných činností diela je pre objednávateľa dielo - dodaný súbor so získanými dátami vo formáte MS Excel aj SPSS, s prekódovanými odpoveďami, označenými premennými (označené value labels, variable labels) a vypočítanými váhami akceptujúcimi štruktúru základného súboru.
3. Súčasťou diela sú aj všetky nevyhnutne súvisiace výsledky činnosti spojené a súvisiace s realizáciou diela.
4. Zhotoviteľ sa zaväzuje postupovať pri plnení záväzkov vyplývajúcich zo zmluvy s odbornou starostlivosťou, podľa pokynov a v súlade so záujmami objednávateľa.

**Článok 3**

**Čas plnenia**

1. Zhotoviteľ sa zaväzuje začať s realizáciou diela najneskôr do 7 dní po nadobudnutí účinnosti zmluvy.
2. Zhotoviteľ sa zaväzuje, že zber dát (údajov) na dielo zrealizuje podľa špecifikácie v článku 2 zmluvy v priebehu mesiacov jún – júl 2021, pričom tento zber dát nesmie trvať dlhšie ako 6 týždňov. Zhotoviteľ sa zaväzuje odovzdať objednávateľovi riadne vykonané dielo v priebehu mesiaca august 2021, najneskôr však 31.augusta 2021.

**Článok 4**

**Cena plnenia**

1. Zmluvné strany sa dohodli, že celková cena za vykonanie diela je:

Cena bez DPH ,- Eur

DPH ........ % ,- Eur

**Cena s DPH ,- Eur**

**(slovom: ..........................Eur, 00/100 ) s DPH.**

(ďalej len predtým aj potom v zmluve ako „**cena diela**“).

1. Zhotoviteľovi vzniká právo na cenu diela po jeho riadnom vykonaní a dodaní všetkých výstupov definovaných v článku 2 tejto zmluvy. Riadne vykonanie diela bude potvrdené preberacím protokolom podpísaným obidvomi zmluvnými stranami v ktorom bude buď prevzaté dielo bez viditeľných vád, alebo objednávateľ v ňom ustanoví, že dielo preberá s vadami a  zmluvné strany si dohodnú spôsob opravy vád a nedorobkov na diele tak, aby s tým objednávateľ súhlasil a aj napriek tomu uhradil cenu diela. V prípade, ak bude mať dielo vady, pre ktoré sa dielo objednávateľ rozhodne neprevziať, zhotoviteľ je povinný najprv dielo bezodkladne upraviť s cieľom odstránenia vád a nedorobkov podľa pokynov objednávateľa a až následne je povinný dielo prevziať.
2. V cene diela sú zahrnuté všetky náklady zhotoviteľa, ktoré mu vzniknú pri plnení povinností vyplývajúcich z tejto zmluvy. Objednávateľ neposkytuje žiadne zálohy ani preddavky za vykonanie diela.
3. Objednávateľ sa zaväzuje za riadne vykonanie diela uhradiť faktúru na účet zhotoviteľa uvedený na príslušnej faktúre.
4. Zhotoviteľ je oprávnený vystaviť faktúru na cenu diela po podpísaní preberacieho protokolu o riadnom vykonaní diela oboma zmluvnými stranami.
5. Splatnosť faktúry je 30 dní odo dňa jej doručenia na adresu objednávateľa uvedenú v tejto zmluve. Prílohou faktúry bude preberací protokol podpísaný oprávnenými zástupcami oboch zmluvných strán.
6. Ak faktúra nebude obsahovať náležitosti určené všeobecne záväznými právnymi predpismi alebo náležitosti dohodnuté touto zmluvou, má objednávateľ právo vrátiť ju do termínu splatnosti zhotoviteľovi na dopracovanie, resp. doplnenie. Oprávneným vrátením faktúry sa preruší lehota jej splatnosti. Nová lehota splatnosti začína plynúť odo dňa doručenia dopracovanej faktúry objednávateľovi.

**Článok 5**

**Odovzdanie diela**

1. Zhotoviteľ vyzve objednávateľa na prevzatie diela písomne.
2. Dielo sa považuje za riadne vykonané jeho ukončením a odovzdaním.
3. Zhotoviteľ odovzdá dielo objednávateľovi v elektronickej podobe v rozsahu a podľa podmienok špecifikovaných v zmluve, s podpísaním protokolu oboma zmluvnými stranami.
4. V prípade, ak dielo nie je v čase odovzdania vyhotovené podľa podmienok dohodnutých v zmluve, objednávateľ si vyhradzuje právo dielo neprevziať a vyzvať zhotoviteľa na dopracovanie diela podľa podmienok dohodnutých v zmluve a požiadaviek objednávateľa, pričom objednávateľ zároveň určí zhotoviteľovi lehotu na dopracovanie diela; tým nie je dotknuté právo objednávateľa na uplatnenie sankcií v dôsledku nedodania diela v lehote podľa článku 3 zmluvy.

**Článok 6**

**Práva a povinnosti zmluvných strán**

1. Objednávateľ sa zaväzuje:
2. že zhotoviteľovi bezodkladne poskytne všetky potrebné informácie, ktoré sú potrebné k realizácii diela, ak z ich povahy nevyplýva, že si ich má zhotoviteľ zabezpečiť v rámci plnenia zmluvy sám,
3. bezodkladne informovať zhotoviteľa o prípadných zmenách pri realizácii diela,
4. za riadne vykonané dielo zhotoviteľovi zaplatiť podľa podmienok dohodnutých v tejto zmluve cenu diela.
5. Zhotoviteľ sa zaväzuje, že:
6. bude realizovať dielo podľa tejto zmluvy na svoju vlastnú zodpovednosť a bude poskytovať všetky ekonomické, materiálne a ľudské prvky tak, aby bol naplnený účel tejto zmluvy,
7. bude po celú dobu vykonávania diela a s tým súvisiacich činností podľa tejto zmluvy vykonávať dielo a súvisiace činnosti v najvyššej kvalite, a bude postupovať s odbornou starostlivosťou a s prihliadnutím na záujmy objednávateľa,
8. bude dbať na pokyny objednávateľa. Zhotoviteľ je povinný bezodkladne oznámiť objednávateľovi všetky okolnosti, ktoré zistí pri svojej činnosti podľa tejto zmluvy, a ktoré môžu mať vplyv na realizáciu diela podľa tejto zmluvy alebo na vydanie pokynov objednávateľa, či ich zmenu,
9. bude dbať na to, aby jeho činnosť podľa tejto zmluvy bola maximálne účelná a hospodárna,
10. bude postupovať podľa pokynov objednávateľa, pričom akákoľvek podstatná zmena musí byť odsúhlasená objednávateľom,
11. bezodkladne po zistení prekážok realizácie diela písomne upovedomí objednávateľa o všetkých prekážkach realizácie diela a navrhne mu možný spôsob odstránenia týchto prekážok.
12. Zhotoviteľ je povinný vždy upozorniť objednávateľa na prípadnú nevhodnosť jeho pokynov; v prípade, že objednávateľ napriek upozorneniu zhotoviteľa na splnení svojich pokynov trvá, je zhotoviteľ v zodpovedajúcom rozsahu oslobodený zo zodpovednosti za prípadné vady plnenia vzniknuté preukázateľne v dôsledku realizácie takýchto nevhodných pokynov.
13. Zhotoviteľ umožní objednávateľovi náhodnú bezplatnú kontrolu dokumentácie zberu dát a kontrolu anketárov v priebehu zberu dát.
14. Zhotoviteľ v celom rozsahu zodpovedá za škodu, ktorá vznikla objednávateľovi nesporne a preukázateľne v dôsledku porušenia povinností zhotoviteľa vyplývajúcich pre neho z tejto zmluvy alebo zo všeobecne záväzných právnych predpisov platných v SR.
15. Objednávateľ a zhotoviteľ sú povinní určiť najmenej jedného pracovníka, ktorý zodpovedá za konzultácie a odsúhlasovanie podkladov po nadobudnutí účinnosti tejto zmluvy.

**Článok 7**

**Vady diela**

1. Pri uplatňovaní nárokov z vád diela sa bude postupovať podľa príslušných ustanovení § 560 a nasl. Obchodného zákonníka.
2. Zmluvné strany sa dohodli, že záručná doba na dielo je 24 mesiacov.
3. Zhotoviteľ zodpovedá za to, že dielo bude vykonané podľa podmienok tejto zmluvy, bude mať vlastnosti dohodnuté v tejto zmluve a v kvalite zodpovedajúcej požiadavkám objednávateľa.
4. Zhotoviteľ je povinný bezodkladne a bezodplatne odstrániť na vlastné náklady vady diela, najneskôr do 3 dní od ich uplatnenia objednávateľom formou písomnej reklamácie, prípadne inak podľa dohody zmluvných strán.
5. V prípade, ak objednávateľ zistí po vykonaní diela akúkoľvek vadu diela, t. j. nevyhotovenie diela podľa podmienok tejto zmluvy, túto skutočnosť je povinný zapísať do preberacieho protokolu, prípadne bezodkladne po takom zistení to oznámiť zhotoviteľovi písomne alebo emailom, súčasne je oprávnený požadovať od zhotoviteľa bezplatnú bezodkladnú opravu diela, jeho doplnenie, resp. iné splnenie záväzku podľa zmluvy a nie je povinný do vykonania tejto opravy, resp. doplnenia, predmetnú faktúru uhradiť, splatnosť faktúry v takomto prípade je prerušená. V prípade ak ani na základe písomnej výzvy k takejto náprave nedôjde, nie je oprávnený objednávateľ faktúru uhradiť a v prípade, ak ku takejto skutočnosti dôjde po úhrade predmetnej faktúry, je objednávateľ oprávnený požadovať vrátenie časti, alebo aj celej vyplatenej ceny od zhotoviteľa, v závislosti od závažnosti vady diela, na základe výzvy doručenej zhotoviteľovi, v ktorej vyčísli požadovanú sumu uhradenú objednávateľom neoprávnene a určí lehotu na jej zaplatenie.
6. Záruka v rámci plynutia záručnej doby sa vzťahuje na všetky vlastnosti diela, najmä na jeho vecnú a obsahovú úplnosť a správnosť, zákonnosť priebehu a procesu jeho zhotovovania, technickú a odbornú bezchybnosť.
7. Objednávateľ je oprávnený neprevziať dielo alebo jeho časť, ktoré nie je vykonané riadne alebo odovzdané včas podľa podmienok určených v zmluve. V takom prípade objednávateľ nie je v omeškaní s povinnosťou prevziať dielo.
8. Zmluvné strany sa dohodli, že ak zhotoviteľ nedoplní alebo neprepracuje dielo alebo jeho časť (neodstráni vady a nedorobky) vôbec alebo v lehote najneskôr do 2 kalendárnych dní odo dňa doručenia výzvy objednávateľa zhotoviteľovi, rovnako ak zhotoviteľ poruší akúkoľvek inú povinnosť pri riadnom vyhotovovaní diela z tejto zmluvy, zhotoviteľ zaplatí objednávateľovi jednorazovú zmluvnú pokutu vo výške 5 % z ceny diela uvedenej tejto zmluve, aj opakovane, za každé porušenie zmluvy, splatnú v lehote do 7 kalendárnych dní odo dňa doručenia aspoň emailovej výzvy objednávateľa na zaplatenie zmluvnej pokuty.

**Článok 8**

**Mlčanlivosť**

1. Zhotoviteľ je povinný zachovávať mlčanlivosť o všetkých informáciách, ktoré mu boli poskytnuté objednávateľom alebo ktoré inak získal v súvislosti s predmetom plnenia podľa zmluvy a o všetkých skutočnostiach týkajúcich sa objednávateľa, a to počas platnosti zmluvy ako aj po jej zániku.
2. Zhotoviteľ sa zaväzuje informovať akékoľvek do plnenia zainteresované tretie osoby o tom, že vyššie uvedené dôverné informácie vzniknuté pri plnení povinností podľa tejto zmluvy patria objednávateľovi a podnikne všetky kroky, ktoré budú potrebné na to, aby bola táto mlčanlivosť dodržiavaná.
3. Zmluvné strany sa týmto zaväzujú, že budú dodržiavať záväzok mlčanlivosti na základe zákona č. 18/2018 Z. z. o ochrane osobných údajov v znení neskorších predpisov, ktorý sa vzťahuje na všetky citlivé informácie vrátane osobných údajov, s ktorými sa môže pri plnení svojich zmluvných povinností oboznámiť, a to v akejkoľvek forme (najmä písomnej, elektronickej alebo ústnej). Zmluvné strany sa zaväzujú, že citlivé informácie alebo osobné údaje, s ktorými sa oboznámia, nebudú okrem povinností vyplývajúcich zo všeobecne záväzných právnych predpisov nijako zverejňovať, ani ich akoukoľvek formou reprodukovať alebo podávať ich akýmkoľvek tretím neoprávneným osobám.
4. V prípade porušenia ktorejkoľvek povinnosti mlčanlivosti má zmluvná strana právo požadovať od druhej zmluvnej strany zaplatenie zmluvnej pokuty vo výške 1.000,00 Eur /slovom: tisíc Eur/, a to za každé jednotlivé porušenie povinnosti, aj po každom ďalšom nesplnení po písomnej výzve aj opakovane.

**Článok 9**

**Zmluvné pokuty**

1. Zmluvné strany sa dohodli, okrem zmluvných pokút špecifikovaných v príslušných ustanoveniach tejto zmluvy, aj na nasledovných zmluvných pokutách:
2. Zhotoviteľ sa zaväzuje, že pri nedodržaní zmluvne dohodnutého termínu vykonania diela uhradí objednávateľovi zmluvnú pokutu vo výške 0,5 % z ceny diela za každý aj začatý deň omeškania oproti dohodnutému termínu vykonania diela.
3. Objednávateľ uhradí zhotoviteľovi zmluvnú pokutu vo výške 0,1% z dlžnej sumy za každý deň omeškania úhrady faktúry ceny diela.
4. Zmluvné strany prehlasujú, že výšky zmluvných pokút dohodnuté v zmluve považujú za primerané, pretože pri rokovaniach o dohode o výškach zmluvných pokút prihliadali na hodnotu a význam týmito zmluvnými pokutami zabezpečovaných zmluvných povinností. Nárok na náhradu škody ustanoveniami o zmluvných pokutách nie je dotknutý.

**Článok 10**

**Trvanie a ukončenie zmluvy**

1. Táto zmluva môže byť ukončená písomnou dohodou zmluvných strán, a to ku dňu uvedenému v písomnej dohode, ktorej obsahom bude aj vysporiadanie práv a povinností zmluvných strán z tejto zmluvy.
2. Zmluvná strana je oprávnená od tejto zmluvy odstúpiť v prípade, ak druhá zmluvná strana poruší ktorúkoľvek svoju povinnosť špecifikovanú v zmluve a druhá zmluvná strana nápravu nevykoná ani v dodatočnej lehote, nie kratšej ako 7 dní, ktorá bude tejto zmluvnej strane poskytnutá na vykonanie nápravy.
3. Objednávateľ je tiež oprávnený odstúpiť od zmluvy v prípade, ak:
4. zhotoviteľ stratí oprávnenie na výkon činnosti, ktorá je potrebná pre realizáciu diela,
5. zhotoviteľ podal na seba návrh na vyhlásenie konkurzu,
6. bol podaný návrh na vyhlásenie konkurzu voči zhotoviteľovi treťou osobou, pričom zhotoviteľ je platobne neschopný, alebo je v situácii, ktorá odôvodňuje začatie konkurzného konania,
7. bol na majetok zhotoviteľa vyhlásený konkurz, alebo bol návrh na vyhlásenie konkurzu zamietnutý pre nedostatok majetku,
8. zhotoviteľ vstúpil do likvidácie alebo sa naňho zriadi nútená správa,
9. zhotoviteľ vykonáva dielo v rozpore s pokynmi objednávateľa a nápravu nevykoná ani v dodatočnej lehote, nie kratšej ako 7 dní, ktorá bude zhotoviteľovi poskytnutá na vykonanie nápravy.
10. Zmluvné strany sa dohodli, že v prípade, ak zmluvná strana využije svoje právo a od zmluvy odstúpi, zmluva sa zrušuje s právnymi účinkami ex nunc, teda dňom doručenia písomného odstúpenia od zmluvy druhej zmluvnej strane. Odstúpením od zmluvy zanikajú všetky práva a povinnosti zmluvných strán zo zmluvy s výnimkou tých práv a povinností, ktoré podľa prejavenej vôle zmluvných strán majú trvať aj po ukončení tejto zmluvy.

**Článok 11**

**Záverečné ustanovenia**

1. Táto zmluva nadobúda platnosť dňom jej podpisu oboma zmluvnými stranami a účinnosť dňom nasledujúcim po dni jej zverejnenia na webovom sídle objednávateľa, a to v súlade s § 47 a zákona č. 40/1964 Zb. Občianskeho zákonníka v znení neskorších predpisov v spojení s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení niektorých predpisov.
2. Právne vzťahy medzi zmluvnými stranami výslovne neupravené touto zmluvou sa riadia právnym poriadkom Slovenskej republiky najmä, ale nie výlučne, Obchodným zákonníkom, ako aj inými platnými a účinnými všeobecne záväznými právnymi predpismi Slovenskej republiky.
3. V prípade, že dielo alebo jeho ktorákoľvek časť, ktorého vykonanie je predmetom tejto zmluvy spĺňa náležitosti autorského diela podľa zákona č. 185/2015 Z. z. autorský zákon (ďalej len „**autorský zákon**“), zhotoviteľ udeľuje objednávateľovi dňom prevzatia diela v zmysle tejto zmluvy licenciu podľa autorského zákona, a to výhradnú, neobmedzenú (najmä bez vecného, časového a teritoriálneho obmedzenia), v rozsahu uvedenom v § 19 autorského zákona na každý a všetky spôsoby použitia diela, najmä každý a všetky spôsoby použitia v zmysle ustanovenia § 19 ods. 4 písm. a) až f) autorského zákona, tak aby dielo alebo jeho časť mohol používať na vlastnú potrebu, a za týmto účelom ho poskytovať aj tretím osobám, ako podklady pre plnenie úloh objednávateľa. Objednávateľ je tiež oprávnený tieto predmety duševného vlastníctva spracovávať, vyhotovovať rozmnoženiny, zverejňovať, rozširovať akokoľvek inak používať v zmysle príslušných právnych predpisov ale najmä ich poskytnúť orgánom a organizáciám štátnej správy a územnej samosprávy pre plnenie ich úloh vo všeobecnom verejnom záujme. Zhotoviteľ zároveň udeľuje dňom prevzatia diela, objednávateľovi právo udeliť tretej osobe súhlas na použite diela v rozsahu udelenej licencie a tiež súhlas na postúpenie licencie. Zmluvné strany sa zároveň dohodli, že odmena zhotoviteľa v zmysle tohto bodu tohto článku (odmena za udelenie licencie v zmysle § 69 autorského zákona) je zahrnutá v celom rozsahu v cene za dielo podľa tejto zmluvy. Zhotoviteľ sa zaväzuje v záujme naplnenia vyššie uvedeného vysporiadať všetky právne vzťahy s tretími osobami, ktoré sa budú podieľať na zhotovené diela tak, aby si tieto osoby nemohli uplatňovať voči objednávateľovi žiadne nároky. V prípade, ak si tretia osoba uplatní voči objednávateľovi nárok z titulu porušenia autorských alebo iných práv, zhotoviteľ sa zaväzuje na prvú výzvu odškodniť objednávateľa formou vysporiadania nárokov tretej osoby a ďalej nahradiť objednávateľovi škodu, ktorá mu vznikne v dôsledku uplatnenia nároku treťou osobou, a to v plnej výške (vrátane sankcií, úhrady nákladov na právne zastúpenie a pod.). Ustanovenia tohto článku platia aj po zániku tejto zmluvy z akéhokoľvek dôvodu. Ostatné nároky objednávateľa z tejto zmluvy alebo vyplývajúce z aplikovateľných právnych predpisov tým ostávajú nedotknuté.
4. Akékoľvek zmeny a doplnenia tejto zmluvy je možné vykonať len písomne po vzájomnej dohode zmluvných strán, a to číslovanými po sebe nasledujúcimi dodatkami k zmluve.
5. Každá zo zmluvných strán sa zaväzuje, že neprevedie nijaké práva a povinnosti (záväzky) vyplývajúce z tejto zmluvy, resp. ich časť na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti, bude zmluva o prevode (postúpení) zmluvných záväzkov, neplatná. V prípade porušenia tejto povinnosti jednou zo zmluvných strán, je druhá zmluvná strana oprávnená od zmluvy odstúpiť, a to s účinnosťou odstúpenia ku dňu, keď bolo písomné oznámenie o odstúpení od zmluvy doručené druhej zmluvnej strane.
6. Ak niektoré ustanovenia tejto zmluvy nie sú celkom alebo sčasti platné alebo účinné alebo neskôr stratia platnosť alebo účinnosť, nie je tým dotknutá platnosť alebo účinnosť ostatných ustanovení zmluvy. Namiesto neplatných alebo neúčinných ustanovení a na vyplnenie medzier sa použije právna úprava, ktorá, pokiaľ je to právne možné, sa čo najviac približuje zmyslu a účelu tejto zmluvy, pokiaľ pri uzatváraní tejto zmluvy zmluvné strany túto otázku brali do úvahy.
7. Poskytovateľ sa zaväzuje byť riadne zapísaný v registri partnerov verejného sektora po dobu trvania tejto zmluvy, ak mu taká povinnosť vyplýva zo zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**zákon o registri partnerov verejného sektora**“). Zhotoviteľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 zákona o registri partnerov verejného sektora boli riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo zákona o registri partnerov verejného sektora. Zhotoviteľ je povinný na požiadanie objednávateľa predložiť všetky zmluvy so subdodávateľmi. Porušenie ktorejkoľvek z povinností zhotoviteľa podľa tohto odseku tohto článku zmluvy je jej podstatným porušením a zakladá právo objednávateľa na odstúpenie od tejto zmluvy s právnymi účinkami ukončenia zmluvy ex tunc a/alebo právo objednávateľa požadovať zaplatenie zmluvnej pokuty vo výške celkovej ceny diela. Zaplatením zmluvnej pokuty nie je dotknuté právo objednávateľa požadovať od zhotoviteľa náhradu škody, ktorá nesplnením vyššie uvedených povinností zhotoviteľa vznikne objednávateľovi.
8. Zhotoviteľ je oprávnený vykonať naviac práce/plnenia nad rozsah dohodnutý v tejto zmluve až na základe predchádzajúcej dohody zmluvných strán uzatvorenej vo forme písomného a očíslovaného dodatku k tejto zmluve, v ktorom si zmluvné strany dohodnú rozsah naviac prác/plnenia, ich termín realizácie, výšku ceny za ich vykonanie a spôsob ich úhrady, resp. iné podmienky potrebné pre realizáciu prác/plnení naviac. Objednávateľ je povinný zaplatiť cenu za vykonanie prác/plnení naviac, až po platnom uzatvorení písomného dodatku k tejto zmluve a ich riadnom a včasnom vykonaní. Zhotoviteľ nie je oprávnený vykonávať práce/plnenie naviac bez predchádzajúceho písomného dodatku k tejto zmluve.
9. V prípade, ak bude podľa tejto zmluvy potrebné doručovať inej zmluvnej strane akúkoľvek písomnosť, pokiaľ v tejto zmluve nie je výslovne uvedené inak, doručuje sa táto písomnosť na adresu zmluvnej strany uvedenú v záhlaví tejto zmluvy, dokiaľ nie je zmena adresy písomne oznámená zmluvnej strane, ktorá písomnosť doručuje. V prípade, ak sa písomnosť aj pri dodržaní týchto podmienok vráti nedoručená, zmluvné strany si dohodli, že účinky doručenia nastávajú tretím dňom po vrátení zásielky zmluvnej strane, ktorá zásielku doručuje.
10. Zhotoviteľ je povinný strpieť výkon kontroly súvisiacej s touto zmluvou kedykoľvek počas platnosti a účinnosti zmluvy osobami oprávnenými kontrolu uskutočniť a poskytnúť im všetku potrebnú súčinnosť. Oprávnené osoby sú najmä:
11. Útvar následnej finančnej kontroly a nimi poverené osoby,
12. Najvyšší kontrolný úrad Slovenskej republiky, príslušná správa finančnej kontroly, Certifikačný orgán a nimi poverené osoby,
13. orgán auditu, jeho spolupracujúce orgány a nimi poverené osoby,
14. osoby prizvané orgánmi uvedenými v písm. a) až c) v súlade s príslušnými právnymi predpismi Slovenskej republiky a Európskej únie,
15. Európska komisia, Európsky dvor audítorov a Európsky úrad pre boj proti podvodom (OLAF).
16. Európska komisia môže iniciovať kontrolu, audit a hodnotenie súvisiace s touto zmluvou počas implementácii projektu a počas obdobia piatich rokov odo dňa platby zostatku projektu. Kontroly, audity a hodnotenia Európskej komisie môžu byť vykonané buď priamo zamestnancami Európskej komisie alebo inými externými orgánmi oprávnenými vykonať kontrolu, audity a hodnotenie v jej mene. Za strpenie výkonu kontroly a poskytnutie súčinnosti pri výkone kontroly neprináleží zhotoviteľovi žiadna odmena, náhrada ani iné plnenie a je povinný ju strpieť a poskytnúť potrebnú súčinnosť, inak zodpovedá za v súvislosti s tým vzniknutú škodu a objednávateľ je oprávnený udeliť mu zmluvnú pokutu vo výške ceny diela.
17. Táto zmluva je vyhotovená v štyroch exemplároch, z ktorých objednávateľ obdrží tri vyhotovenia a zhotoviteľ jedno vyhotovenie. Každé vyhotovenie má hodnotu originálu.
18. Zmluvné strany vyhlasujú, že zmluvu uzavreli na základe ich slobodnej vôle, zmluva nebola uzatvorená v tiesni ani za nápadne nevýhodných podmienok, zmluvu si podrobne prečítali, jej obsahu porozumeli a na znak súhlasu ju podpisujú.
19. Prílohami tejto zmluvy sú:

Príloha č. 1: Návrh dotazníka

Príloha č. 2: Zoznam subdodávateľov/čestné prehlásenie, že zhotoviteľ nepoužije žiadnych subdodávateľov.

V ........................ dňa: ....................... V ......................... dňa: ......................

**Za zhotoviteľa: Za objednávateľa:**

........................................ ........................................

Ing. Ján Lunter

predseda

Banskobystrického samosprávneho kraja